Document ID: /roh_data/filtered/fineweb-2-filterrobots_roh.jsonl.gz/24307

La proxima fermada da la refurma ha num votaziuns. Nus Svizras e Svizzers avain l'ultim pled.
Or da las debattas en il parlament han ins badà ch'i va per ina chaussa emoziunala, e nagin n'ha prendì il maun avant la bucca. Precis uschè pudess vegnir il cumbat electoral.
Diversas uniuns da purs e da gastronomia vegnan segir er a sa maschadar en il cumbat electoral, tant pli dir vegnia ad esser.
Da l’avis ch'i vegn a dar in dir cumbat è er il cusseglier naziunal Heinz Brand. Dentant na vegn el insumma betg a sustegnair la refurma – cuntrari.
Questa refurma è mo «Pflästerlipolitik»! Ma il suveran duai decider...
Per u cunter la refurma: I sto vegnir persvas – quai che vegn ad esser ina da las grondas sfidas cunquai che la refurma è fitg cumplexa. Igl è ina refurma nua ch'er ils politichers s'han mors ora il dents.
- Dunnas duain lavurar fin 65.
- Novs pensiunaris duain survegnir 70 francs dapli AVS.
- Per finanziar l'AVS duai la taglia sin la plivalur vegnida augmentada per 0,6%.
- Quant che duai vegnir pajà or da la cassa da pensiun mintga mais. Il mument èn quai 6,8%. En il futur duain quai anc esser 6%.
Dentant Silva Semadeni na fa betg quitads per quai. Ella è da buna speranza ch'ins possia declerar bain la chaussa a mintgina e mintgin.
Nus stuain far cler a tuts ch'i vul questa refurma e che quai è mo il cumenzament da midaments en chaussa rentas.
Gea, declerar ston ins quai en mintga cas, di Magdalena Martullo-Blocher, dentant uschè che la glieud chapescha era che la refurma sco quai ch'ella è uss na porta nagut.
Ins viva schon cun quai, betg tant ditg e betg tant bain. Ma sch'il suveran di: meglier quai sco nagut, lura è quai halt uschia.
Conscient a tuts è che sch'i dat ina midada, lura n'è la renta anc betg salvada. I vul anc autras mesiras. Ina che vegn segir puspè ad esser tema è d'auzar la vegliadetgna da pensiun.
Auzar la vegliadetgna è il pass logic. Nus vegnin adina pli vegls e pajain adina pli tard, perquai che nus faschain pli ditg scolaziuns.
Uschia che la dumonda co salvar las rentas na piglia anc ditg betg ina fin. Sche tut va tenor plan, lura vegnin nus a votar ils 24 da settember davart la refurma.